Sigvaldi Björn Guðjónsson átti mjög góðan leik fyrir íslenska liðið í gær og skoraði sex mörk . Ljósmynd / EHF Guðjón Valur Sigurðsson , fyrirliði íslenska karlalandsliðsins í handknattleik , sat fyrir svörum á blaðamannafundi landsliðsins í Malmö í dag . Íslenska liðið vann ellefu marka sigur gegn Rússlandi í E-riðli Evrópumótsins í Malmö í gær og mætir Ungverjalandi á morgun en Ísland hefur nú þegar tryggt sér sæti í milliriðlum . Margir ungir leikmenn fengu tækifæri gegn Rússlandi í leiknum í gær og Guðjón Valur viðurkennir að reynslan sem þeir hafi öðlast á mótinu sé ómetanleg . „ Það er ómetanlegt fyrir þessa ungu stráka að fá þessar mínútur , “ sagði fyrirliðinn . „ Það er eitt að vera hluti af hópnum og svo annað að skila sínu inni á vellinum fyrir liðið . “ „ Þeir hafa sýnt það með sinni frammistöðu að það er hægt að treysta á þá og leita til þeirra og það er mikilvægt , ekki bara fyrir þá sjálfa heldur líka fyrir aðra leikmenn liðsins og þjálfarann . Við höfum sýnt það í fyrstu tveimur leikjum mótsins að það er nánast hægt að toga í hvern sem er í hópnum og það eru allir klárir , “ bætti Guðjón Valur við .